b'\n_START_ARTICLE_\nBlue (Joni Mitchell-album)\n_START_SECTION_\nBaggrund\n_START_PARAGRAPH_\nBaggrunden for albummet var, at Joni Mitchell efter den store succes, som de f\xc3\xb8rste udgivelser havde opn\xc3\xa5et, tr\xc3\xa6ngte til en pause. Hun rejste derfor en tur rundt i Europa, og p\xc3\xa5 denne rejse skrev hun en del sange, hvoraf mange blev inkluderet p\xc3\xa5 Blue. Titlen p\xc3\xa5 albummet er ikke tilf\xc3\xa6ldigt, idet flere af sangene har en s\xc3\xb8rgmodig tone; hun har selv udtalt, at hendes forsvarsmekanismer var helt nedbrudt p\xc3\xa5 indspilningstidspunktet._NEWLINE_Musikalsk er albummet en videref\xc3\xb8relse af Mitchells n\xc3\xb8gne folkrockpr\xc3\xa6gede udtryk, som det kendes fra de f\xc3\xb8rste album. Som p\xc3\xa5 de \xc3\xb8vrige album er hun n\xc3\xa6sten alene om at spille p\xc3\xa5 henholdsvis piano, guitar og som noget specielt dulcimer p\xc3\xa5 "A Case of You". Men p\xc3\xa5 et par af numrene optr\xc3\xa6der ogs\xc3\xa5 blandt andet James Taylor p\xc3\xa5 guitar, Stephen Stills p\xc3\xa5 bas og guitar, Russ Kunkel p\xc3\xa5 trommer samt Sneaky Pete Kleinow p\xc3\xa5 pedal steel guitar._NEWLINE_Sangm\xc3\xa6ssigt er Mitchell p\xc3\xa5 albummet g\xc3\xa5et lidt v\xc3\xa6k fra den sk\xc3\xb8nsang, hun havde udfoldet p\xc3\xa5 de f\xc3\xb8rste album. Her er hun mere reciterende, en stil, hun kan have adopteret fra sangeren Laura Allen, som hun havde m\xc3\xb8dt i forbindelse med en spontant forsamling af en r\xc3\xa6kke kvindelige kunstnere i Mitchells hjem i Laurel Canyon.\n_START_SECTION_\nCover\n_START_PARAGRAPH_\nFor f\xc3\xb8rste gang udsendte Joni Mitchell et album, hvor hun ikke havde skabt coveret. Det er designet af Gary Burden, en af naboerne fra Laurel Canyon, og han skabte p\xc3\xa5 basis af et foton\xc3\xa6rbillede af hendes ansigt coveret i en jazz-agtig stil, holdt i bl\xc3\xa5t og hvidt, hvilket ogs\xc3\xa5 underst\xc3\xb8tter albummets titel.\n_START_SECTION_\nModtagelse og h\xc3\xa6dersbevisninger\n_START_PARAGRAPH_\nAlbummet var en p\xc3\xa6n kommerciel succes i samtiden, hvor den n\xc3\xa5ede tredjepladsen p\xc3\xa5 hitlisten i England samt 15.-pladsen i USA. Samtidig blev albummet p\xc3\xa6nt modtaget af anmelderne, men h\xc3\xb8jest blev albummet ber\xc3\xb8mmet af en r\xc3\xa6kke af samtidens \xc3\xb8vrige musikalske stjerner. Kris Kristofferson var vild med Mitchell og forbl\xc3\xb8ffet over albummets hudl\xc3\xb8shed og advarede hende mod at l\xc3\xa6gge hele sit indre frem i sin musik._NEWLINE_Albummets renomm\xc3\xa9 er gennem \xc3\xa5ret vokset, hvilket kommer til udtryk i dets gentagne p\xc3\xa6ne placeringer p\xc3\xa5 en r\xc3\xa6kke lister med verdens bedste album. S\xc3\xa5ledes er det nummer 30 p\xc3\xa5 Rolling Stones "500 Greatest Albums of All Time" fra 2003 og med p\xc3\xa5 Time Magazines "All-Time 100 Albums".\n_START_SECTION_\nAndre kunstneres fortolkninger\n_START_PARAGRAPH_\nFlere af numrene fra albummet er indspillet af andre kunstnere. Nogle \xc3\xa5r senere i 1970\'erne indspillede den skotske rockgruppe Nazareth "This Flight Tonight" i en meget h\xc3\xa5rd rocket udgave. Fortolkninger af "Carey" er blandt andet udgivet af Cyndi Lauper og Kiki Dee, mens "A Case of You" blandt andet er lavet af Prince, Tori Amos og k.d. lang. "River" er ogs\xc3\xa5 indspillet af blandt andet k.d. lang og Tori Amos samt James Taylor, Barry Manilow og Sixpence None the Richer.\n_START_SECTION_\nAlbummet i andre medier\n_START_PARAGRAPH_\nI filmen The Kids Are All Right fra 2010 ser man albummet i en scene, hvor de fem hovedpersoner spiser middag sammen. Nic (Annette Bening) opdager albummet i Pauls (Mark Ruffalo) samling og priser under den efterf\xc3\xb8lgende middag hans musiksmag, idet hun bem\xc3\xa6rker, at det ikke er ret mange heteroseksuelle m\xc3\xa6nd, der kan lide Joni Mitchell. Det fremg\xc3\xa5r, at Nics datter er opkaldt efter Joni Mitchell, og scenen kulminerer med, at Nic synger en l\xc3\xa6ngere passage af "All I Want" med Paul som andenstemme._NEWLINE_I Almost Famous fra 2000 ser man albummets cover kortvarigt i en scene, mens man senere i filmen i baggrunden h\xc3\xb8rer Mitchells fortolkning af "River". I afsnittet "Tis the Season" af tv-serien Ally (fjerde s\xc3\xa6son, afsnit seks) spiller og synger figuren Larry Paul (Robert Downey Jr.) et stykke af "River".'